R. Fico, predseda vlády SR: (2009-06-16):
Po prvé chcem povedať, že odmietam vytváranie atmosféry, že za tejto vlády je všetko horšie a zlé. Pani poslankyňa, ja si pamätám za vás 15-percentnú dôveru v súdnictvo, aj nižšiu. Takže, prosím, nevytvárajte tu obraz, že teraz je nejakých 30 % dôvery v slovenské súdnictvo, že to je nejaká katastrofa. Pani poslankyňa, ak dovolíte, v roku 2004, keď ste boli v polovičke vášho vládnutia, tak sme na Slovensku zistili 131 244 trestných činov. V polovičke vládnutia v roku 2008 tých trestných činov bolo iba 104-tisíc, to znamená o 30-tisíc menej. Pamätám si na to, že za vás v tom istom období bolo 122 vrážd. V roku 2008 94 vrážd. Lúpeží ste mali 2 156, teraz je 1 371. Krádeže vlámaním ste mali 27-tisíc, my máme 15-tisíc. Krádeže vlámaním do bytov, vy ste mali 3-tisíc, my máme 2-tisíc. Krádeže motorových vozidiel, vy ste mali 6-tisíc, my máme 4-tisíc. Tak, prosím, nevytvárajte tu nejaký obraz, že všetko je horšie, všetko je zlé (potlesk), pretože za tejto vlády ministerstvo vnútra a polícia pracujú, tak ako majú pracovať a určite pracujú aj prokuratúry a pracujú aj súdy a tie výsledky sú absolútne viditeľné. Druhá poznámka, ak dovolíte, neviem, kto to kričí, ale ak dovolíte, ja sa tiež zaoberám trestným právom a dovolím si povedať, že to nebolo kvôli novelizácii Trestného zákona. Dovoľte mi ešte niekoľko poznámok k tomu, čo bolo povedané. Stále sa tu otvára nejaká otázka, že treba to vraj schváliť ústavným zákonom. Prečo ste ústavným zákonom napríklad neschválili dôchodkovú reformu? Podstatne väčší problém ako Špecializovaný trestný súd. Dnes tí ľudia prišli o polovičku svojich úspor, prichádzajú o všetko, nedostanú nič do budúcnosti z druhého piliera. Vtedy ste nekričali, že treba prijímať zásadné veci ústavnými zákonmi. Dnes tu otvárate ako nejakú tému, ktorá je pre vás mimoriadne dôležitá. (Potlesk.) Ďalej by som chcel povedať, že aj ja podobne ako ďalší poslanci, ktorí tu sedia, odmietam pátos, s ktorým sa pokúšajú niektorí poslanci z opozície k tejto téme vystupovať. Páni poslanci a panie poslankyne, ja si pamätám, že v deň, keď rozhodol Ústavný súd Slovenskej republiky, a ja toto rozhodnutie plne rešpektujem, ste nás poopľúvali tak, že sa už ani inak poopľúvať nedá. Poobviňovali ste nás z toho, že zodpovedáme za rozhodnutie Ústavného súdu, že my sme to celé zorganizovali a v ten istý deň, ako ste nás poopľúvali, ste nám telefonovali večer, že čo s tým urobíme, lebo ste nemali žiadne riešenia. Alebo ani nemáte žiadne riešenia. Nie ste schopní napraviť to, čo ste sami spôsobili. Jednoducho nie ste schopní napraviť. (Potlesk.) Takže, prosím, odpustite si tento pátos, že najprv nás poobviňujete z najzávažnejších trestných činov, že sme ovplyvnili Ústavný súd, že sme to všetko zorganizovali a potom nám tajne ako krysy telefonujete večer o ôsmej, o deviatej, o desiatej, čo s tým budeme teraz robiť, preboha, ako to všetko napravíme, ako to celé urobíme a nechcite, aby som menoval poslancov Národnej rady, ktorí nám takto telefonovali po večeroch, lebo tých poslancov bolo pomerne veľa. Takže, prosím, tento pátos si naozaj poprosím, keby sme odpustili. (Potlesk.) Chcem ďalej povedať, že odmietam principiálne delenie ľudí na nejakých slušných alebo neslušných, alebo sudcov Ústavného súdu, ktorí sú slušní alebo neslušní. Sú to sudcovia Ústavného súdu Slovenskej republiky a títo sudcovia Ústavného súdu Slovenskej republiky si robia svoju prácu. Principiálne odmietam v mene vlády Slovenskej republiky, principiálne odmietam v mene strany SMER – sociálna demokracia organizovanie akýchkoľvek občianskych protestov proti rozhodnutiu Ústavného súdu Slovenskej republiky. Toto môžete robiť niekde inde, ale nie na Slovensku. (Potlesk.) A navyše ma veľmi pobavilo, zorganizovali ste celoslovenské stretnutie proti rozhodnutiu Ústavného súdu Slovenskej republiky v Bratislave. Musím vám povedať, vážené dámy a páni, že keď sme otvárali jedno športové ihrisko v obci, ktorá mala 150 obyvateľov, tak tam prišlo trikrát viacej ľudí ako vám na celoštátne stretnutie proti rozhodnutiu Ústavného súdu Slovenskej republiky. Takúto máte podporu vo vašich návrhoch a vašich názoroch. (Potlesk.) Preto ja som za to, aby sme jednoducho riešili vecný problém, ktorý tu vznikol. Je tu vecný problém, a to je rozhodnutie Ústavného súdu Slovenskej republiky. Ja tento nález rešpektujem a musím ho rešpektovať, takisto ako rešpektujem nález Ústavného súdu vo veci zákona o preukazovaní pôvodu majetku, z ktorého tiež som nebol nadšený, lebo si myslím, že zákon o preukazovaní pôvodu majetku bol dobrý, ale Ústavný súd povedal, že má protiústavné prvky a my to musíme v plnom rozsahu rešpektovať. Dnes stojíme pred vecným riešením. Ja plne rešpektujem aj názory, ktoré prezentuje Ľudová strana – HZDS, ktorá hovorí, že by sa dalo ísť cestou špecializovaných trestných senátov. Sú iné právne stanoviská, nikto tu nespochybňuje rozhodnutie Ústavného súdu. Nakoniec prevládol názor, že treba to riešiť zákonom takým, ako je dnes predložený do Národnej rady Slovenskej republiky a jednoducho verím, že tento zákon prejde. Takže, páni poslanci z opozície, my to nerobíme kvôli vám. Zabudnite na to. My to robíme kvôli Ústavnému súdu Slovenskej republiky. Robíme to kvôli tomu, aby na Slovensku fungovali súdy. To, že máme rozdielny názor s našimi koaličnými partnermi, to nie je ani prvý, ani poslednýkrát a môže sa to stať aj do budúcnosti, ale na rozdiel od vás nie sú takí podliaci a kriváci, oni nám rovno povedia, že majú iný názor, my si to vykonzultujeme a dokážeme prijať aj prijateľné rozhodnutia. Ďakujem a podporte tento zákon. (Potlesk.)